“In die begin van die vierde kwartaal van 2009 het ons nog geskat dat die verkope vir die jaar deur die 400 000-kerf sou breek. Daardie voorspelling is byna-byna bewaarheid en ons glo dat 400 000 die ware potensiaal van die mark vir die jaar was. Dit is egter in die wiele gery deur die verwringing in die rapportering van verkope wat ons tipies in Desember en Januarie ervaar.
“Wat 2010 betref, voorsien ons die potensiaal vir stadige groei van hierdie relatief lae basis af in die loop van die jaar. Ons kan ‘n verbetering in verkope van ten minste 5% verwag as ons die meevaller wat gebied word deur die opwinding wat met die Sokker-Wêreldbeker gepaard gaan, ten volle benut. Ons voorspelling is dat 415 000 voertuie in 2010 in Suid-Afrika verkoop sal word.
In die afdeling vir passasiersmotors was die Corolla die topverkoper met ‘n afset van 1 178 eenhede, met die Fortuner na die Corolla die gewildste passasiersmotor vir die maand en verreweg Suid-Afrika se gewildste sportnutsvoertuig. Altesame 1 110 Fortuners is in Desember van die hand gesit.
Toyota se welslae is gegrond op sy reputasie as ‘n verskaffer van ligte handelsvoertuie – waarvan die oorspronklike 1,5 ton-Stout ‘n onmiddellike sukses was. Die Stout is opgevolg deur die kleiner Tiara- en die Corona-bakkie, albei afgelei van passasiersvoertuie, en die 2 ton-Dyna. Die groot deurbraak het in 1969 gekom met die bekendstelling van die Hilux, presies die regte voertuig vir Suid-Afrika in daardie jare. Sedertdien het Toyota op die sukses van hierdie befaamde eentonbakkie voortgebou.
Toyota het die passasiersmark vir die eerste keer in 1975 betree met die Corolla. Weer eens was dit ‘n Toyota-produk wat net op die regte tyd sy opwagting op die Suid-Afrikaanse mark gemaak het. Suid-Afrika, soos die meeste ander lande in die Weste, is erg geraak deur ‘n globale brandstofkrisis wat die internasionale motorbedryf deur die hele Sewentiger-dekade sou beïnvloed. In ‘n mark wat desperaat kleiner motors gesoek het, was Toyota die eerste plaaslike maatskappy wat ‘n kompakte, ekonomiese en gerieflike vervoeroplossing kon bied.
Dit het die Corolla net vyf jaar gekos om sy stempel op die plaaslike passasiersmotormark af te druk, en saam met die Hilux as die ander kernproduk in Toyota SA se produkreeks, het dit daartoe gelei dat Toyota in 1980 die markleiersposisie oorgeneem het. Ondanks die aggressiewe aanslae van mededingers en ‘n fundamentele verandering in die struktuur van die plaaslike motorbedryf in die afgelope 10 jaar het Toyota sy posisie as die onbetwiste markleier in Suid-Afrika gehandhaaf.